DOI: 10.14457/tu.the.2023.772
title: ปัจจัยที่มีผลต่อความพึงพอใจในการใช้แอปพลิเคชั่น GHB all gen ของผู้ใช้บริการธนาคารอาคารสงเคราะห์

description: ปัจจุบันเทคโนโลยีมีบทบาทเป็นอย่างมากที่จะช่วยเพิ่มประสิทธิภาพในการดำเนินธุรกิจ ธุรกิจธนาคารเองก็เช่นกัน ธนาคารต่างๆจึงได้มีการพัฒนา ปรับเปลี่ยนรูปแบบการให้บริการให้หลากหลายมากขึ้นให้สอดรับกับพฤติกรรมของคนในสังคมไทยที่เปลี่ยนแปลงไปจากเดิมที่ต้องอาศัยทำธุรกรรมผ่านเคาท์เตอร์ธนาคารเพียงอย่างเดียว ก็มีแอปพลิเคชั่นเพื่อเป็นทางเลือกมากขึ้น ซึ่งจะเป็นประโยชน์ทั้งในส่วนของภาคธุรกิจและลูกค้าผู้ใช้งาน ในแง่ชองลูกค้าจะช่วยในการอำนวยความสะดวก ลดค่าใช้จ่ายต่างๆ ลดเวลาที่จะต้องไปรอคิวที่ธนาคาร ในมุมของธนาคารเองก็ช่วยในเรื่องของการประหยัดต้นทุนทางด้านเอกสาร ค่าจ้างพนักงานได้อีกด้วย และเมื่อพิจารณาถึงโครงสร้างประชากรไทยที่เปลี่ยนแปลงไปที่มีสัดส่วนประชากรเจนเนอเรชั่นเอ็กซ์ และเจนเนอเรชั่นวายเป็นส่วนใหญ่ เกือบครึ่งหนึ่งของประชากรทั้งหมดโดยคนกลุ่มนี้มีพฤติกรรมชอบความสะดวกสบาย อีกทั้ง เจนเนอเรชั่นวายที่เรียนรู้เทคโนโลยีได้ไว ชอบอะไรที่ง่ายๆ ประกอบกับรัฐบาลและธนาคารแห่งประเทศไทยที่มีนโยบายต่างๆผลักดันให้ประเทศเป็นสังคมไร้เงินสดมากยิ่งขึ้น อีกทั้งโรคระบาดโควิด-19 ที่ทำให้ผู้คนมีการยอมรับช่องทางการทำธุรกรรมผ่านแอปพลิเคชั่นมากยิ่งขึ้น สังเกตได้จากจากข้อมูลข้างต้นพบว่า ปริมาณและมูลค่าการถอนเงินของคนไทยลดลง ในปี 2565 สะท้อนได้สถิติพฤติกรรมการถอนเงินสดมีแนวโน้มลดลงจากปี 2561 ถึง 30.9% สวนทางกับการถอนเงินแบบไม่ใช้บัตร (ผ่าน mobile banking application) ที่เพิ่มขึ้นอย่างต่อเนื่อง ด้วยเหตุข้างต้นทำให้ผู้วิจัยมีความสนใจที่จะศึกษาปัจจัยที่มีผลต่อความพึงพอใจในการใช้แอปพลิเคชั่น GHB ALL GEN ของผู้ใช้บริการธนาคารอาคารสงเคราะห์ โดยการศึกษาจะใช้ข้อมูลจากการตอบแบบสอบถามของกลุ่มตัวอย่างจำนวน 400 ชุด และนำข้อมูลที่ได้มาวิเคราะห์ข้อมูลเชิงสถิติจากการประมวลผลด้วยโปรแกรม SPSS ซึ่งงานวิจัยฉบับนี้มีวัตถุประสงค์ คือเพื่อศึกษาปัจจัยด้านประชากรศาสตร์ซึ่งประกอบไปด้วย ปัจจัยด้านอายุ ด้านระดับการศึกษา ด้านรายได้เฉลี่ยต่อเดือน ด้านอาชีพ และเพื่อศึกษาปัจจัยด้านพฤติกรรมศาสตร์ ได้แก่ ปัจจัยด้านประเภทในการใช้บริการ ช่วงเวลาในการใช้บริการ ความถี่ในการใช้บริการ ระยะเวลาในการใช้บริการ นอกจากนี้ยังศึกษาถึงปัจจัยด้านส่วนประสมทางการตลาด ได้แก่ ปัจจัยด้านผลิตภัณฑ์ การส่งเสริมการขายและช่องทางการติดต่อ, ปัจจัยด้านราคา ช่องทางการให้บริการ และกระบวนการ รวมไปถึงปัจจัยด้านลักษณะกายภาพและบุคลากร ที่ส่งผลต่อความพึงพอใจในการใช้ แอปพลิเคชั่น GHB ALL GEN ของ ผู้ใช้บริการธนาคารอาคารสงเคราะห์ เพื่อที่จะให้เป็นแนวทางให้ธนาคาร ปรับปรุง แก้ไข รวมไปถึงเสนอผลิตภัณฑ์และบริการต่างๆที่ตอบสนองต่อความพึงพอใจและความต้องการของลูกค้าตามพฤติกรรมของผู้บริโภคที่เปลี่ยนแปลงไป ตลอดจนสามารถก้าวทันเทคโนโลยี ซึ่งจะส่งผลธนาคารอาคารสงเคราะห์ สามารถรักษาลูกค้าเดิม ขยายฐานลูกค้าใหม่ต่อไปผลการวิจัยพบว่า ปัจจัยด้านประชากรศาสตร์ ได้แก่ ปัจจัยด้านอายุ ปัจจัยด้านระดับการศึกษา และปัจจัยด้านอาชีพที่แตกต่างกันส่งผลต่อความพึงพอใจในการใช้แอปพลิเคชั่น GHB ALL GEN ที่แตกต่างกัน ในส่วนของปัจจัยด้านพฤติกรรมศาสตร์ พบว่า ปัจจัยด้านช่วงเวลาในการใช้บริการ และปัจจัยด้านความถี่ในการใช้บริการที่แตกต่างกันส่งผลต่อความพึงพอใจในการใช้แอปพลิเคชั่นที่แตกต่างกัน นอกจากนี้ยังพบว่าปัจจัยด้านส่วนประสมทางการตลาด ได้แก่ ปัจจัยด้านผลิตภัณฑ์ การส่งเสริมการขายและช่องทางการติดต่อ, ปัจจัยด้านราคา ช่องทางการให้บริการ และกระบวนการ รวมไปถึงปัจจัยด้านลักษณะกายภาพและบุคลากรที่แตกต่างกันส่งผลต่อความพึงพอใจในการใช้แอปพลิเคชั่น GHB ALL GEN ของผู้ใช้บริการธนาคารอาคารสงเคราะห์แตกต่างกัน